Kyk: Kiwi’s breek Wallabies-harteFoto: Twitter. Wat ŉ aksiebelaaide Bledisloe-toets tussen die All Blacks en die Wallabies in Melbourne! Die Aussies het waarskynlik in die doodsnikke van die wedstryd gedink dat hulle die uitslag in die sakkie het. Nie net het hulle ŉ agterstand van 31 – 13 uitgewis nie, maar Nic White se suksesvolle strafskoppoging het beteken dat hulle in die 78ste minuut sommer ook die voortou geneem het. Gewis ŉ baie indrukwekkende terugvegpoging, maar helaas was ŉ oorwinning hulle nie beskore nie. Die All Blacks het ŉ kort rukkie ná White se akkurate stelskoppoging ŉ strafskop in die Australiërs se gebied gewen. In plaas daarvan om na die pale te korrel (en sodoende ŉ gelykopuitslag af te dwing) het hulle die kantlyn opgesoek. Nieu-Seeland is maar Nieu-Seeland en hulle wil rugbywedstryde wen. Die vreugdevure in Melbourne het egter hoog gebrand toe die Wallabies die bal met ŉ strafskop van hul eie teruggewen het. Tog is dit bitter vinnig weer uitgedoof. Mathieu Raynal (skeidsregter) het op sy fluitjie geblaas en verduidelik dat Bernard Foley-hulle tyd gemors het om die bal uit te skop. Hy het terstond ŉ skrum – digby die Wallabies se doellyn – aan die All Blacks toegeken. Vanuit die kommentaarhokkie kon ŉ mens die Aussies se ongeloof oor die beslissing duidelik hoor. Die Kiwi’s het die onverwagse reddingsboei met al twee hande aangegryp en Jordie Barrett het oor die doellyn geduik om die wedstryd vir die besoekers met 39 – 37 te beklink. Sodoende sal die Bledisloe-beker vir die soveelste jaar sy tuiste in ŉ Nieu-Seelandse vertoonkas vind. Maar daar gaan nog lank in Australië oor Raynal se beslissing gekla word. ???? Heartbreak for Australia as Jordie Barrett and New Zealand win it right at the death ⬛ FT 37-39 | #AUSvNZL pic.twitter.com/DGC8uMBLQh — SuperSport ???? (@SuperSportTV) September 15, 2022 Auahi Ana! | How good was that! ???? @skysportnz pic.twitter.com/7KaXSetChk — All Blacks (@AllBlacks) September 15, 2022